text: Regn rammer dronningens besøg denne uge
  02 september 2019 kl. 07.18
  Vejrskiftet rammer dronningens besøg i Sydslesvig. Der kommer regn og lavere temperaturer til Syd- og Sønderjylland i den kommende uge. 
  Weekendens varme temperaturer skiftes ud med køligere vejr og regn. I de tidlige morgentimer tirsdag begynder regnen at melde sin ankomst i store dele af Syd- og Sønderjylland.
  Syd for grænsen lægger Kongeskibet til kaj i Flensborg Havn, men selvom dronningen ankommer klokken 10, har regnen ikke tænkt sig at udeblive. Efter ankomsten fortsætter dronningen sit besøg til Dansk Alderdomshjem, og der kan hun formodentlig undgå regndråberne.
  Regnen fortsætter resten af tirsdagen i Flensborg, men ud på eftermiddagen klarer vejret op flere steder i det syd- og sønderjyske.
  I de kommende dage fortsætter regnen, hvor torden også kan forekomme. Der vil sidst på ugen være lidt eller nogen sol.
  
  